ADVANCอวดกำไรเพิ่ม8.9%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ADVANC กำไรโต 8.9% จากไตรมาสแรกปี 2552 รายได้มือถือบริการอื่นๆ ยังดี ลุยเพิ่มทุน 49 ล้าน ให้บริษัทย่อย
บริษัท แอดวานซ์ อินโฟร์ เซอร์วิส (ADVANC) กำไรสุทธิไตรมาสแรกปี 2553 จำนวน 4,972.19 ล้านบาท กำไรต่อหุ้น 1.68 บาท เพิ่มขึ้น 8.9% จากไตรมาสแรกปี 2552 ที่มีกำไรสุทธิ 4,567.27 ล้านบาท กำไรต่อหุ้น 1.54 บาท
ขณะเดียวกัน กำไรสุทธิเพิ่มขึ้น 21.1% จากไตรมาส 4 ปี 2552 โดยกำไรปกติจากการดำเนินงาน ไม่รวมผลของรายการพิเศษอยู่ที่ 5,362 ล้านบาท เพิ่มขึ้น 17.4% เมื่อเทียบกับไตรมาสแรกปี 2553 และ 23.9% เมื่อเทียบกับไตรมาส 4 ปี 2552 รายได้ที่เพิ่มสูงขึ้นและต้นทุนค่าใช้จ่ายที่ลดลงทำให้อัตรากำไรสุทธิอยู่ที่ 18.4% เพิ่มขึ้นจาก 17.4% ในไตรมาสแรกปี 2552 และ 15.8% ในไตรมาส 4 ปี 2552
สำหรับงวดไตรมาสแรกปี 2553 มีจำนวนผู้ใช้บริการอยู่ที่ 29.5 ล้านคน จากการเพิ่มขึ้นของลูกค้าพรีเพด 6.94 แสนราย และลูกค้าโพสต์เพด 4.2 หมื่นราย การเพิ่มขึ้นของลูกค้าพรีเพดมาจากการฟื้นตัวของเศรษฐกิจและโปรโมชัน 2425 การเพิ่มขึ้นของจำนวนผู้ใช้บริการยังมาจากการเติบโตของลูกค้าที่ใช้บริการ Net SIM ซึ่งเพิ่มขึ้นมาอยู่ที่ระดับ 4 แสนราย ในไตรมาสแรกปี 2553 จากเดิมที่ระดับ 2.7 แสนราย ในไตรมาส 4 ปี 2552 และเดิมที่ระดับ 5.8 หมื่นราย ในไตรมาสแรกปี 2552
ขณะที่รายได้เฉลี่ยต่อเลขหมายของกลุ่มลูกค้าพรีเพดอยู่ที่ 198 บาท ในไตรมาสแรกปี 2553 ซึ่งลดลง 2.5% เมื่อเทียบกับไตรมาสแรกปี 2552 แต่คงตัวเมื่อเทียบกับไตรมาส 4 ปี 2552 สำหรับรายได้เฉลี่ยต่อเลขหมายของกลุ่มลูกค้าโพสต์เพดมีทิศทางเช่นเดียวกัน คือในไตรมาสแรกปี 2553 อยู่ที่ 617 บาท ลดลง 2.7% เมื่อเทียบกับไตรมาสแรกปี 2552 และคงตัวเมื่อเทียบกับไตรมาส 4 ปี 2552 แนวโน้มการลดลงของรายได้เฉลี่ยต่อเลขหมายเริ่มทรงตัวจากสภาพเศรษฐกิจที่ดีขึ้น
สำหรับรายได้จากบริการเสียงยังคงฟื้นตัวอย่างต่อเนื่องจากไตรมาสที่ผ่านมา โดยเติบโต 1.2% เมื่อเทียบกับไตรมาสแรกปี 2552 และ 1.4% เมื่อเทียบกับไตรมาส 4 ปี 2552 ซึ่งเป็นจุดต่ำสุดของเศรษฐกิจตกต่ำที่ผ่านมา 
ขณะที่รายได้จากบริการข้อมูลเพิ่มขึ้น 36.6% เมื่อเทียบกับไตรมาสแรกปี 2552 และ 9.7% เมื่อเทียบกับไตรมาส 4 ปี 2552 โดยปัจจัยหลักมาจากการใช้บริการอินเทอร์เน็ตเคลื่อนที่ (การใช้งาน EDGE/GPRS) ซึ่งเติบโตอย่างโดดเด่น 88.8% เมื่อเทียบกับไตรมาสแรกปี 2552 
นายวิกรม ศรีประทักษ์ กรรมการบริษัท แอดวานซ์ อินโฟร์ เซอร์วิส เปิดเผยว่า ที่ประชุมกรรมการบริษัทมีมติอนุมัติการเพิ่มทุนในบริษัท ไมโม่เทค เดิมชื่อบริษัท ไอโซน ผู้พัฒนาระบบข้อมูลสารสนเทศและบริการรวบรวมข้อมูลบนโทรศัพท์เคลื่อนที่ ซึ่งเป็นบริษัทย่อยที่บริษัทถือหุ้นอยู่ 99.97% 
ทั้งนี้ โดยเพิ่มทุนจดทะเบียนจาก 1 ล้านบาท แบ่งเป็น 1 หมื่นหุ้น มูลค่าที่ตราไว้หุ้นละ 100 บาท เป็นทุนจดทะเบียน 50 ล้านบาท แบ่งเป็น 5 แสนหุ้น มูลค่าที่ตราไว้คงเดิม โดยออกและเสนอขายหุ้นสามัญเพิ่มทุน 49 ล้านบาท จำนวน 4.9 แสนหุ้น ให้แก่บริษัท ส่งผลให้บริษัทจะถือหุ้น 99.99% โดยเงินที่ได้จากการเพิ่มทุนจะเตรียมไว้ใช้ในการลงทุนในอนาคต